Райнер Мария Рилке
XII.Слава на духа, че свърза ни…

Превод от немски: Петър Велчев, 1979

chitanka.info

Слава на духа, че свърза ни.

Само в образи живеем скрити.

Тихичко часовникът звъни,

вън от истинския ход на дните.

Никой свойто място не узна,

но от връзката сме вдъхновени.

И антени чувстват пак антени —

знак от празната далечина…

Чиста мощ. О, музика на сили!

Ти с усърден труд освободи ли

своето сърце от смут и мрак?

Селянинът даже не успява

в тайната на зреещия злак

да прозре. Земята подарява.

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.